Shqipëri: Partia Demokratike nënshkruan marrëveshje me dy parti për qeverinë e re
Partia Agrare dhe ajo e të Drejtave të Njeriut do të përfaqësohen me nga një ministër në kabinetin që pritet të drejtohet nga kryetari
Pas marrëveshjes të së dielës me republikanët, kryetari i Partisë Demokartike nënshkroi sot dy marrëveshje të tjera njëra pas tjetrës, me Bashkimin e të drejtave të njeriut dhe partinë Agrare, dy forcat politike që braktisën të majtën dhe që ende kanë përfaqësuesit e tyre në poste drejtuese në qeverinë e zotit Nano. Marrëveshjet u firmosën në nivel kryetarësh dhe ato përcaktojnë edhe postet që këto dy parti do të kenë në qeverinë e ardhshme. Siç ishte deklaruar dhe më parë, Bashkimi i të Drejtave të Njeriut, partia që deri më tani ka qenë në të gjitha qeveritë e pas vitit ’90, do të ketë ministrinë e punës dhe çështjeve sociale. Kryetari i partisë Demokratike Sali Berisha deklaroi pas ceremonisë se bashkëpunimi do të shtrihet në të gjitha nivelet: Nga ana e tij kryetari i Bashkimit të të drejtave të njeriut Vangjel Dule tha se shpreson që ky bashkëpunim të jetë i ndryshëm nga koalicionet ku partitë e vogla kanë luajtur rolin e dekorit: Ndërsa zotit Dule, kryeministri i ardhshëm i dha angazhimin për zgjerimin e konsolidimin e lirive e të drejtave njerëzore në tërësi dhe të minoriteteve në veçanti, kryetarin e partisë Agrare ai e garantoi për peshën e rëndësishme që do të ketë zhvillimi i bujqësisë dhe mbrojtja e mjedisit. Agrarët do të kenë ministrinë e Mjedisit, Ujërave dhe Peshkimit: Ndërsa kryetari Xhuveli deklaroi se me pjesëmarrjen në qeverinë e koalicionit të djathtë, programi i partisë së tij do të gjejë një zbatim më të plotë: Tashmë për Partinë Demokratike ka mbetur marrëveshja me reformatorët. Sot zoti Berisha u takua me kryetarin Genc Pollo dhe të dy konfirmuan se gjithçka mes tyre është drejt përfundimit. Ndërsa demokristianët siç dihet nuk do të jenë pjesë e kabinetit të ardhshëm. Ndërsa Partia Demokratike e ka forcuar mjaft shumicën parlamenatre, socialistët duket se rekuperuan edhe një mandat tjetër. Në komisionin qendror të Zgjedhjeve, pas numërimit të dy kutive të votimit, kandidati socialist Kastriot Islami doli fitues me një diferencë prej 36 votash. Vendimi për të zyrtarizuar këtë rezultat pritet të merret nesër nga komisioni qendror, ndërkohë që sipas të gjitha gjasave ai do të përfundojë edhe në kolegjin zgjedhor, pas një ankesë të pritshme të kandidatit demokrat.